b'\n_START_ARTICLE_\nLiekkip\xc3\xa4\xc3\xa4kardinaali\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLiekkip\xc3\xa4\xc3\xa4kardinaali on kooltaan noin 19\xc2\xa0cm. Lajin sukupuolet muistuttavat toisiaan ulkon\xc3\xa4\xc3\xb6lt\xc3\xa4\xc3\xa4n. Lajin selk\xc3\xa4 ja siivet ovat v\xc3\xa4ritykselt\xc3\xa4\xc3\xa4n tumman harmaat. P\xc3\xa4\xc3\xa4laen t\xc3\xb6yht\xc3\xb6, naama ja kurkku ovat v\xc3\xa4rilt\xc3\xa4\xc3\xa4n kirkkaan punaiset. Nokka on valkoinen. Linnun vatsa ja niska ovat valkoiset. Nuori liekkip\xc3\xa4\xc3\xa4kardinaali on p\xc3\xa4\xc3\xa4st\xc3\xa4\xc3\xa4n ja nokastaan ruskea.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nLiekkip\xc3\xa4\xc3\xa4kardinaalia tavataan Etel\xc3\xa4-Amerikassa Bolivian it\xc3\xa4osissa, Brasilian kaakkoisosissa, Paraguayssa, Uruguayssa sek\xc3\xa4 Argentiinassa. Havaijille laji siirrettiin vuoden 1930 tienoilla ja siell\xc3\xa4 sit\xc3\xa4 esiintyy Oahun, Kauain, Lanain, Mauin ja Molokain saarilla. Liekkip\xc3\xa4\xc3\xa4kardinaalin elinymp\xc3\xa4rist\xc3\xb6\xc3\xa4 ovat puoliavoimet ymp\xc3\xa4rist\xc3\xb6t, joissa kasvaa pensaikkoa ja jotka sijaitsevat usein vesist\xc3\xb6jen l\xc3\xa4heisyydess\xc3\xa4. Havaijilla lajia tavataan erityisesti puistoissa, ruohikoissa ja kuivissa tiheik\xc3\xb6iss\xc3\xa4.\n_START_SECTION_\nRavinto\n_START_PARAGRAPH_\nLiekkip\xc3\xa4\xc3\xa4kardinaalin ravinto koostuu p\xc3\xa4\xc3\xa4asiassa siemenist\xc3\xa4. Lis\xc3\xa4ksi lintu sy\xc3\xb6 hedelmi\xc3\xa4 ja hy\xc3\xb6nteisi\xc3\xa4. Ravintoaan laji etsii pareittain tai parvissa maasta ja pensaikosta.\n_START_SECTION_\nElintavat\n_START_PARAGRAPH_\nPesim\xc3\xa4ajan ulkopuolella liekkip\xc3\xa4\xc3\xa4kardinaalit muodostavat suuria parvia. Lajin pesim\xc3\xa4aika kest\xc3\xa4\xc3\xa4 lokakuusta marraskuulle. Laji on yksiavioinen. Koiras rakentaa kuppimaisen pes\xc3\xa4n tikuista, ruohoista, sammalista ja h\xc3\xb6yhenist\xc3\xa4. Koiras voi rakentaa pesi\xc3\xa4 useaan paikkaan ja naaras valitsee mihin pes\xc3\xa4\xc3\xa4n munii. Naaras munii kahdesta nelj\xc3\xa4\xc3\xa4n valkoista munaa, joissa on oliivinruskeita tai harmaita pilkkuja ja viiruja.'